REGOLAMENT TAL-KUMMISSJONI (KE) Nru 935/2006
tat-23 ta' Ġunju 2006
dwar il-ftuħ ta' sejħa għal offerti għar-rifużjoni fuq l-esportazzjoni tax-xgħir lejn xi pajjiżi terzi
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1784/2003 tad-29 ta' Settembru 2003 dwar l-organizzazzjoni komuni tas-suq fiċ-ċereali (1), u b'mod partikolari l-ewwel subparagrafu tal-Artikolu 13 (3) tiegħu,
Billi:
(1)
Fid-dawl tas-sitwazzjoni attwali fis-swieq taċ-ċereali jkun xieraq li tinfetaħ sejħa għal offerti għar-rifużjoni fuq l-esportazzjoni tax-xgħir skont l-Artikolu 4 tar-Regolament tal-Kummissjoni (KE) Nru 1501/95 tad-29 ta' Ġunju 1995 li jistabbilixxi ċerti regoli dettaljati għall-applikazzjoni tar-Regolament tal-Kunsill (KEE) Nru 1766/92 dwar l-għotja ta' rifużjonijiet fuq l-esportazzjoni ta' ċereali u l-miżuri li għandhom jittieħdu f'każ ta' disturb fis-suq taċ-ċereali (2).
(2)
Ir-regoli ta' proċedura tas-sejħa għal offerti huma stabbiliti fir-Regolament (KE) Nru 1501/95 għall-iffissar tar-rifużjoni fuq l-esportazzjoni. Fost l-impenji marbuta mas-sejħa għal offerta hemm ir-rekwiżit li tiġi sottomessa applikazzjoni għal liċenzja tal-esportazzjoni u li tiġi ppreżentata garanzija. Ir-rata ta' din il-garanzija għandha tiġi ffissata.
(3)
Għandu jiġi stabbilit perjodu ta' validità speċifiku għal-liċenzji maħruġa fil-qafas ta' din is-sejħa għal offerta. Din il-validità għandha tikkorrispondi għall-bżonnijiet tas-suq dinji għas-sena tas-suq 2006/2007.
(4)
Biex il-partijiet kollha jiġu trattati b'mod ugwali, il-liċenzji kollha maħruġa għandu jkollhom l-istess perjodu ta' validità.
(5)
Sabiex proċedura ta' sejħa għal offerti fil-kuntest tal-esportazzjoni timxi tajjeb, għandha tkun prevista kwantità minima, kif ukoll skadenza u l-forma ta' kif għandhom jiġu trażmezzi l-offerti ppreżentati lill-awtoritajiet kompetenti
(6)
Il-miżuri previsti f'dan ir-Regolament huma f'konformità mal-opinjoni tal-Kumitat ta' Ġestjoni għaċ-Ċereali,
ADOTTAT DAN IR-REGOLAMENT:
Artikolu 1
1. Skont l-Artikolu 4 tar-Regolament (KE) Nru 1501/95 qed tinfetaħ is-sejħa għal offerti għar-rifużjoni fuq l-esportazzjoni.
2. Is-sejħa għal offerti tirrigwarda x-xgħir li għandu jiġi esportat lejn l-Alġerija, l-Arabja Sawdita, il-Baħrejn, l-Eġittu, l-Emirati Għarab Maqgħuda, l-Iran, l-Iraq, l-Iżrael, il-Ġordan, il-Kuwajt, il-Libanu, il-Libja, il-Marokk, il-Mawritanja, l-Oman, il-Qatar, is-Sirja, it-Tuneżija u l-Jemen.
3. Is-sejħa għal offerti ser tibqa' miftuħa sat-23 ta' Ġunju 2005. Kull ġimgħa matul dan il-perjodu, ser ikun hemm sejħiet għal offerti ta' kull ġimgħa li għalihom il-kwantitajiet u d-dati għall-preżentazzjoni tal-offerti ikunu stabbiliti fl-avviż tas-sejħa.
B'deroga mit-tieni subparagrafu tal-Artikolu 4(4) tar-Regolament (KE) Nru 1501/95, il-perjodu biex jiġu ppreżentati l-offerti għall-ewwel sejħa parzjali jiskadi fl-14 ta' Ottubru 2004.
Artikolu 2
Biex offerta tkun valida trid tkun tikkonċerna għallinqas 1 000 tunnellata.
Artikolu 3
Il-garanzija msemmija fl-Artikolu 5(3)(a) tar-Regolament (KE) Nru 1501/95 hija ta' EUR 12 għal kull tunnellata.
Artikolu 4
1. B'deroga mill-Artikolu 23(1) tar-Regolament tal-Kummissjoni (KE) Nru 1291/2000 (3), il-liċenzji għall-esportazzjoni maħruġa skont l-Artikolu 8(1) tar-Regolament (KE) Nru 1501/95 huma, għall-finijiet tad-determinazzjoni tal-perjodu tal-validità tagħhom, meqjusa bħala maħruġa fil-jum tat-tressiq tal-offerta.
2. Il-liċenzji għall-esportazzjoni maħruġa fil-kuntest tas-sejħa għal offerti prevista f'dan ir-Regolament, huma validi mid-data tal-ħruġ tagħhom fis-sens tal-paragrafu 1, sa tmiem ir-raba' xahar ta' wara.
Artikolu 5
L-Istati Membri għandhom jibagħtu lill-Kummissjoni l-offerti mressqa sa mhux aktar tard minn siegħa u nofs wara l-iskadenza tal-perjodu għat-tressiq tal-offerti għal dik il-ġimgħa, kif stipulat fl-avviż tas-sejħa għall-offerti, billi tintuża l-formula li tinsab fl-anness.
F'każ li ma jkun hemm l-ebda offerta, l-Istati Membri għandhom jinfurmaw lill-Kummissjoni sa mhux aktar tard mill-iskadenza stipulata l-ewwel subparagrafu.
Il-ħinijiet stipulati għat-tressiq tal-offerti huma dawk tal-Belġju.
Artikolu 6
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 23 ta' Ġunju 2006.